BANSKÁ BYSTRICA 10. novembra (SITA) - Na Krajskom súde v Banskej Bystrici sa vo štvrtok začalo obnovené pojednávanie v spore správcov konkurzných podstát Podpolianskych strojární (PPS) Detva, a. s. v likvidácii a jej dcérskej spoločnosti PPS Detva Holding, a. s. v konkurze. Konkurzní správcovia PPS Detva sa v ňom ako žalobca dožadujú zrušiť právne úkony, ktorými prešiel majetok v hodnote 1,419 mld. Sk na dcérsku spoločnosť PPS Detva Holding. Od žalovaného správcu konkurznej podstaty PPS Detva Holding žiadajú vrátiť majetok, prípadne zodpovedajúcu sumu.
Od výsledku sporu závisí vyplatenie pohľadávok za vyše 40 mil. Sk za nevyplatené mzdy a odstupné 1 300 bývalých zamestnancov PPS Detva Holding, ktoré je teraz zablokované, hoci na účte konkurzného správcu PPS Detva Holding je 150 mil. Sk za predaj podniku. V prípade víťazstva žalobcu by zamestnanci nedostali nič, keďže sú veriteľmi len v dcérskej a nie v materskej firme.
Spor sa začal ešte v roku 2001 žalobou konkurzných správcov PPS Detva v likvidácii. V januári minulého roka Krajský súd v Banskej Bystrici rozhodol v spore v prospech žalobcu. V decembri Najvyšší súd SR rozsudok v celom rozsahu zrušil a vec vrátil na opätovné konanie.
Na štvrtkovom pojednávaní špecifikoval správca konkurznej podstaty PPS Detva Milan Migo právne úkony, ktorými bol majetok z materskej prevedený na dcérsku firmu v novembri 1997. Podľa neho tým boli veritelia materskej firmy poškodení. V čase, keď sa zvyšovalo základné imanie PPS Detva Holding, prevyšovala hodnota pohľadávok voči materskej firme hodnotu jej majetku.
Podľa konkurzného správcu PPS Detva Holding Vladimíra Ryboviča však z nepomeru výšky majetku a výšky záväzku PPS Detva nevyplýva, že by prevodom majetku na dcérsku spoločnosť došlo k ukráteniu veriteľov. Materská spoločnosť totiž dostávala ako majetkový ekvivalent za vklady akcie dcérskej spoločnosti, ktorej bola jediným akcionárom. "Tie boli samy osebe majetkom, ktorým mohli byť nároky veriteľov materskej spoločnosti uspokojené," uviedol Rybovič. Žalobca podľa neho nepreukázal ukrátenie veriteľov, čo je pri odporovateľnosti právnych úkonov podstatnou záležitosťou, navrhuje preto žalobu v celom rozsahu zamietnuť.
Podľa správcu konkurznej podstaty PPS Detva Holding navyše žalobca podal návrh na odporovanie právnych úkonov prevodu majetku až po premlčacej lehote troch rokov od vyhlásenia konkurzu na PPS Detva, a. s. Sudkyňa odročila vyhlásenie rozsudku na stredu 16. novembra.
Na spoločnosť PPS Detva Holding bol vyhlásený konkurz v máji 2002. Až na nátlak jej zamestnancov, ktorí v júni 2003 na dva dni zablokovali štátnu cestu pri Detve, veritelia súhlasili s odpredajom spoločnosti PPS Detva Holding ako celku firmám Sitno Holding, a. s., Kremnica a Odien/Sevis reeng, a. s., Bratislava za 150 mil. Sk. Keďže sa podnik nerozpredával po častiach, zachovala sa tým v PPS Detva Holding výroba a postupne sa zvýšil aj počet zamestnancov. Spoločnosť má v súčasnosti názov PPS Group, a. s., Detva.
Zablokované vyplatenie 40 mil. Sk pohľadávok na mzdách a odstupnom pre vlečúci sa súdny spor viedlo odborárov a bývalých zamestnancov 19. septembra tohto roka k protestom pred ministerstvom práce a sociálnych vecí. Požadovali mimosúdnu dohodu najväčších veriteľov v oboch konkurzoch. "Keďže najväčším veriteľom v oboch konkurzoch je Sociálna poisťovňa, tá sa prostredníctvom správcov konkurzných podstát súdi sama so sebou o výťažok z konkurzu," uviedol šéf odborárov v PPS Stanislav Ľupták. Minister Ľudovít Kaník im vtedy ako predseda dozornej rady Sociálnej poisťovne prisľúbil pomoc. Ľupták zdôrazňuje, že ak by zamestnanci v roku 2003 nevybojovali protestným zablokovaním cesty predaj podniku v celku a nezabránili snahám zmeniť plán speňažiť a rozpredať majetok PPS Detva Holding po častiach, dnes by sa nebolo o čo súdiť. "Dnes sa uvažuje, či tých ich 40 miliónov neprerozdeliť iným záujmovým skupinám. To nie je fér," tvrdí